Source: http://www.bihon.ro/anse-reale-de-calificare/news-20091218-01112127
Timestamp: 2018-04-27 03:01:45+00:00

Document:
„Şanse reale de calificare” - BIHON
„Şanse reale de calificare”
18. decembrie 2009 12:15
Poloiştii de la CSM Frigo Conty vor întâlni Spandau ’04 Berlin în sferturile LEN Trophy.
La Roma a avut loc vineri tragerea la sorţi pentru sferturile de finală ale LEN Trophy la polo. CSM Frigo Conty va întâlni echipa germană Wasserfreunde Spandau ’04 Berlin, cele două manşe fiind programate la 16-17 ianuarie 2010 la Berlin, respectiv la 3 februarie 2010 la Oradea. Cele două formaţii se cunosc bine, întâlnindu-se destul de des în ultima perioadă. Spandau ne-a învins cu scorul de 11-8 la Berlin în primul tur preliminar din actuala ediţie a Euroligii, dar orădenii şi-au luat revanşa la Memorialul Nicolae Rujinschi, când au obţinut victoria cu scorul de 10-6.
Tragere bună
„Cred că am avut parte de o tragere la sorţi destul de bună. Spandau este desigur o echipă valoroasă, dar pe care noi am mai bătut-o. Eu am încredere în capacitatea formaţiei noastre şi cred că avem şanse reale de calificare. Am jucat cu ei chiar în această toamnă, în Euroligă, la ei acasă. Ne-au bătut atunci, dar noi am avut o programare foarte dificilă a meciurilor. Am jucat dimineaţă cu Brescia şi seara cu Spandau, fiind învinşi de echipa germană pe un fond de oboseală a jucătorilor”, ne-a declarat antrenorul CSM Frigo Conty, Cornel Gordan. Tehnicianul orădean apreciază că echipa sa ar putea să treacă de Spandau ’04. „Acum va fi vorba de altceva, se vor juca două meciuri, tur-retur, datele problemei sunt altele. Este bine că vom juca prima partidă în deplasare, iar în retur vom beneficia de avantajul bazinului propriu. Mă tem însă, la fel ca şi la meciurile cu italienii, de arbitraje. Spandau beneficiază întotdeauna de arbitraje favorabile. Dacă vom reuşi să depăşim acest handicap, al arbitrajului, cred că putem să ne calificăm în semifinale”, opinează antrenorul.
Italienii, surprinşi
La întoarcerea de la Napoli, CSM Frigo Conty a disputat la Budapesta meciul cu Ujpest UTE, contând pentru Interliga de polo. Confirmând forma excelentă în care se află, orădenii au câştigat partida cu scorul de 14-7. Antrenorul Cornel Gordan a avut cuvinte de laudă la adresa elevilor săi, după meciurile cu Posillipo şi Ujpest. „La Napoli, băieţii au intrat în apă decişi să câştige. Ei au dat dovadă de multă determinare şi concentrare. Am schimbat tactica faţă de meciul-tur de la Oradea. Am făcut un marcaj strâns la oamenii lor de gol, în special la Gallo, dar şi la alţii. Italienii au fost surprinşi de replica noastră. I-am prins de câteva ori pe contraatac şi dacă nu am fi ratat, puteam să tranşăm mai repede soarta calificării. Este bine însă şi aşa, am reuşit să rezistăm în faţa unei echipe italiene bine cotate”.
Tehnicianul orădean a subliniat capacitatea de mobilizare a elevilor săi în prelungiri, când au fost lipsiţi de aportul fundaşilor Kádár şi Monostori, descalificaţi. „Ceilalţi jucători s-au mobilizat în mod exemplar, pentru a suplini absenţa celor doi. De multe ori se întâmplă ca atunci când lipsesc unul sau mai mulţi titulari, ceilalţi jucători să joace foarte bine pentru a compensa absenţa acestora. Aşa s-a întâmplat şi la Napoli”, a conchis Cornel Gordan.
Celelalte întâlniri din sferturile de finală sunt: Leonessa Brixia Brescia (Italia) – CN Marseille (Franţa), Ferencváros Budapesta (Ungaria) – Rari Nantes Savona (Italia) şi VP Akademija Cattaro (Muntenegru) – Primorje Rijeka (Croaţia).
Poloiştii de la CSM s-au calificat în sferturi!
Taguri: CSM Frigo Conty, cupa len trophy, polo, sferturi de finala, Wasserfreunde Spandau '04 Berlin

References: CSM 
 CSM 
 CSM 
 CSM 
 CSM 
 CSM